«КъызыхэкIырэр Лэбэ мыжъуакI», - дышъэр псым ижъырэ адыгэхэм къызэрэхахыщтыгъэр »\nАщ имылъку римытэкъухьанэу зыраIокIэ, къареIожьы: «КъызыхэкIырэр Лэбэ мыжъуакI!» Мыр гущыIэжъ, ар сыдэу щытми гущыIэ пэгъодзэу къызэрамыугупшысыгъэр гъэнэфагъэ. Сыд ащ имэхьанэр, сыдрэ лъэхъана къызежьэгъэн ылъэкIыщтыр? Лэбэ мыжъуакIэ сыда арэу лъапIэу къыхэпхын плъэкIыщтыр?\nУегупшысэмэ, гъэшIэгъон горэмэ ацыпэ къэоубыты. ОсэшIу зиIэу пасэм Лабэ имызакъоу, псыхъохэм къахахыщтыгъэр, джыри къахэпхын плъэкIыщтыр сыда? Гъэнэфагъэу дышъэ. БэшIагъэу адыгэ чIыгужъым ахэр зыхэлъ псыхъохэр къыщыхагъэщыгъагъэх. Шъыпкъэ, а лъэхъанэхэм апэрапшIэу къаIэкIахьэщтыгъэхэр иныгъэх, мыжъуакIэмэ афэдизыгъэх.\nАхэм зызэрагъэкIэрэкIэщтхэр ахашIыкIынхэу ащыгъум ашIэщтыгъэп. Тхьамадэмэ (жрецхэм) яфэIо-фашIэмэ ащагъэфедэщтыгъэх. Зэрэжъыурэм фэшI тыгъэм къыпызыгъэ мыжъоу енэгуещтыгъэх, «тыгъэ мыжъокIэ» яджэщтыгъэх. Нэужым, охътабэ зытешIэм, пшэхъуацэмэ афэдэу жъгъэйхэри псым къыхазыкIынхэу зэрагъэшIэгъагъ.\nПсым пшэхъо къызэрыкIоу ыхьырэмэ дышъэцэ жъгъэйхэр ахэлъхэу мэхъу. Чъыгыбэ зыIут псыхъохэм апэчIынэтIэ псычIэхэм лъэпсэ жъгъэибэр, Iудэнэ зэхэхъытыхьагъэхэм афэдэхэу, Iужъоу щызэуIух. Пшэхъо къызэрыкIор ахэм аблихы зыхъукIэ, нахь псынкIэшъ, псым ехьы, дышъэр онтэгъушъ, ахэтIысхьэ. Псыр зызэкIакIокIэ, лъапсэмэ «апыхъогъэ» пшэхъо жъыухэр къыпагъэтэкъухэти, агъэткIущтыгъэх.\nЛъэпсэ жъгъэйхэм дышъэ пшахъор къызэрапынэрэмкIэ къашIэгъагъ псычIэм пырацэу зыгорэ иплъхьэмэ, дышъэ пшахъохэр зэриугъоищтхэр. Цы Iужъу зытет мэлышъор ащ¬кIэ Iэрыфэгъу шъыпкъ. ЧIыпIэхэу чъыг лъапсэмэ дышъэр зыщапыхъоу къыхагъэщыгъэхэм мэлышъохэр ахалъхьэхэу аублэгъагъ.\nПсыормэ амыхьынхэу ахэм шъодэн лъэпсхэр ападэщтыгъэх. ПсычIэм щаубгъути, бэщ папцIэхэр лъэпсымэ арагъэкIыхэти, псычIэм хаIулIэщтыгъэ. Зэрэхагъэлъыщтыгъэм ибагъэ тшIэрэп, ау уахътэ тешIэу, дышъэр ащ хизы зыхъукIэ, къызэкIоцIащыхьэти, фэсакъыхэзэ къыхахыжьыщтыгъэ. Мэлышъом къыхагъэтэкъугъэр агъэткIущтыгъэ ыкIи IэпэIасэхэм ащ пкъыгъохэр хашIыкIыщтыгъэх.\nТызэджагъэмэ къахэфэгъагъ тилъэхъанэ шакIо горэм къехъулIэгъагъэр. Псыхъор зэкIэкIуагъэу, чэнджэу зэпырыкIызэ, лъэпсэжъые Iэрамышхо къыхэжъыукIэу ылъэгъугъ. ШIогъэшIэгъонэу къыхихынэу къызыкIаIэм, дышъэ пшэхъо гъожьыбзэу апыугъоягъэхэр зэкIэ псым пилъэсыкIыхи зэбгырихыгъэх. Ар къызехъулIэм къыгурыIуагъ дышъэ къыгъоти, «ыIэхъомбэ тIуакIэмэ зэрадэкIыжьыгъэр».\nБэшIагъэу адыгэмэ дышъэм хэшIыкI фыряIэу Iоф дашIэ. ТиIуашъхьэхэм къачIэтхыжьхэрэм дэгъоу ар къытагъашIэ. А ижъырэ IэшIэгъэ лъапIэхэр гъэшIэгъоных, зэмылIэужыгъох, нэр пIэпахэу дахэх. ТичIыпIабэмэ ахэр къызэращагъотыжьхэрэм къеушыхьаты дышъэчIэхыпIэхэр, IэпэIэсэ дэгъухэр мымакIэу тилъэпкъ зэриIагъэхэр.\nОпубликовал admin, 6-01-2016, 11:37. Просмотров: 1553